google/wiki40b huggingface dataset:
עמנואל נבון

ביוגרפיה

נבון נולד כעמנואל מרז'ן (בצרפתית: Emmanuel Mréjen) בפריז, צרפת. למד בבית ספר יסודי דו-לשוני (צרפתית/אנגלית). את תוארו הראשון במנהל ציבורי קיבל מהמכון למדע המדינה פריז. במהלך לימודיו התמחה במשרד החוץ הצרפתי ובמשרד האוצר הצרפתי. עלה לישראל בגפו בשנת 1993 והשלים תואר שני ושלישי ביחסים בינלאומיים באוניברסיטה העברית בירושלים. התגייס לצה"ל בגיל 24 ושירת בהנדסה קרבית. במהלך לימודיו לתואר שני חיבר עבור משרד החוץ הצעה לרפורמה של האו"ם. כדוקטורנט, היה עמית במרכז שלם.
באוניברסיטת תל אביב ובמרכז הבינתחומי הרצליה, מלמד קורסים על מדיניות החוץ של ישראל, על יחסי החוץ של אירופה, על תולדות הדיפלומטיה, על הגלובליזציה, ועל אנרגיה ופוליטיקה במערכת הבינלאומית. פרסם שלושה ספרים ומאמרים אקדמיים רבים. פרסם בעבר מאמרים פובליציסטים באתר מידה ומפרסם באופן קבוע באתר The Times of Israel. נבון מרבה להרצות בארצות הברית ובאירופה על הסכסוך הישראלי-ערבי ועל האתגרים הבינלאומיים של ישראל, מטעם ארגונים כמו הפדרציות היהודיות של צפון אמריקה וארגון הלל.
שימש בעבר כראש התוכנית למדע המדינה ותקשורת במכללה החרדית בירושלים, כשותף מנהל של קבוצת נבון-לוי בע"מ (חברת ייעוץ לקידום פרויקטים חקלאיים ישראלים באפריקה), כמנכ"ל הרשת העסקית לשיתוף פעולה בינלאומי (עמותה שהכשירה את ראשי המשק הישראלי בתחום ההסברה), וכיועץ בחברת ארתיק ישראל (חברת ייעוץ המתמחה בהשגת מימון למחקר ופיתוח מן הנציבות האירופאית). הוא דובר אנגלית, צרפתית, גרמנית (חלקית) ואיטלקית (חלקית מאוד).

פעילות פוליטית

בנובמבר 2012, התמודד בבחירות המקדימות בליכוד לכנסת ה-19 אך לא נבחר למקום ראלי.

חייו האישיים

נבון נשוי לסימה הרצפלד ואב לארבעה.
דרגה של אלגברה

באלגברה מופשטת, הדרגה של אלגברה מממד סופי היא המעלה של פולינום מינימלי גנרי של לאלגברה. הדרגה חסומה על ידי מימד האלגברה, ושווה לה במקרים מסוימים; למשל, הדרגה של הרחבת שדות ספרבילית שווה לממד. עם זאת, הדרגה יכולה להיות קטנה מהממד: הדרגה של אלגברת המטריצות  היא . לכן הדרגה חסומה על ידי מימד ההצגה הליניארית הקטנה ביותר של האלגברה. הדרגה אינה משתנה תחת הרחבת סקלרים.

הפולינום הגנרי

תהי A אלגברה (אסוציאטיבית, או לכל הפחות אלגברה לא אסוציאטיבית שהיא בעלת חזקה אסוציאטיבית בהחלט), מממד סופי מעל שדה F. נבחר בסיס , ונתבונן באיבר  של האלגברה  המתקבלת מהרחבת סקלרים מ-F לשדה הפונקציות . במקרה כזה, קיים פולינום מינימלי מתוקן P המאפס את X, והוא נקרא הפולינום המינימלי הגנרי של A. הדרגה שווה למעלה של P.
לדוגמה, הדרגה של אלגברת המטריצות  היא m; וזו גם הדרגה של כל אלגברה פשוטה מממד  מעל למרכז שלה. אם  הן אלגברות מעל אותו שדה, אז דרגת הסכום הישר שלהן היא הדרגה הגדולה מבין השתיים. 
אלגברות (אפילו שאינן אסוציאטיביות) מדרגה 2 נקראות אלגברות ריבועיות.
נחום מגד

קורות חיים

נחום מגד (מיגובסקי) הגיע לקיבוץ מפלסים בשנת 1953 עם הוריו ושני אחיו, ברוך ויעקב, מהעיר מוזסוויל שבארגנטינה. משפחה קשת יום וענייה, שהצליחה לתת לילדים חינוך ציוני חזק. ברוך ניהל בית ספר בשדרות, יעקב שירת בהיאחזות נח"ל בקיבוץ גונן ונעדר משנת 1955 על הגבול הסורי. איש עדיין אינו יודע בוודאות מה עלה בגורלו.
מגד סיים לימודי תואר ראשון ותואר שני באוניברסיטה העברית בחוגים: ספרות עברית, מקרא, לימודים ספרדיים ולטינואמריקנים. 
בשנים 1961–1963 נסע לשליחות בקולומביה, התמנה למזכיר כללי של המכון ליחסי תרבות ישראל קולומביה, למזכיר כללי של המכון לאחווה בין-דתית, לימד בבית הספר היהודי הרצל, ובשני סמינרים לכמורה קתולית. ניהל תוכנית רדיו יהודית. בשנת 1972 קיבל תואר דוקטור לפילוסופיה באוניברסיטה העברית בציון מעולה. נושא הדוקטורט: "ריאליזם מיתולוגי וריאליזם סוציאליסטי בכתבי מיגל אנחל אסטוריאס". מרצה באוניברסיטה העברית מאז שנת 1968, קיבל דרגת פרופ' ללימודים לטינואמריקנים ומדע הדתות בשנת 1984. החל משנת 1982 פרופ' אורח באוניברסיטאות קולחיו דה מחיקו, האוניברסיטה הלאומית של מקסיקו, ובבית הספר הגבוה לאמנות התיאטרון. החל משנת 1989 פרופ' אורח באוניברסיטה היברואמריקנית במקסיקו. החל משנת 1991 פרופ' אורח בקולחיו דה מחיקו. 
במחקריו, פרופ' מגד, הצליח להגיע למקומות ולטקסים האסורים ביותר לזרים באמריקה המרכזית. קיבל תואר של חבר כבוד מידי השבטים המקומיים ואף ייצג שבטים אינדיאנים במפגשים בינלאומיים. זכה בשנת 1994 בעיטור "הנשר האצטקי" של ממשלת מקסיקו על מחקריו האתניים ונספח תרבות לשם כבוד של ממשלת גואטמלה 1994.
נחום מגד פרסם ספרי מחקר ועיון רבים על המורשת התרבותית האינדיאנית, הוא חוקר דתות ואנתרופולוג, הנחשב לאחד הבולטים בתרבויות אמריקה.
מגד מוזמן להרצות באוניברסיטאות בארצות הברית, ספרד, ברזיל, קולומביה, אקוודור, גואטמלה, מקסיקו, פרגוואי, פרו, ונצואלה, באגודות הסופרים ומכוני תרבות בספרד, קולומביה, ונצואלה, מקסיקו, גואטמלה, אקוודור, פרו, ארגנטינה, בוליביה ופרגואי.
וכן בישראל, מרצה במוסדות ובמכונים שונים, ביניהם האוניברסיטה הפתוחה, האוניברסיטה המשודרת, המרכז ללימודים גאוגרפיים, סמינר הקיבוצים, המרכז לבריאות הנפש בתל אביב, חוגים של פסיכולוגים ומרפאים באמנות, בקיבוצים, ובכנסים בינלאומיים.
ריצ'רד המילטון (מתמטיקאי)

ביוגרפיה

המילטון למד לתואר ראשון באוניברסיטת ייל בשנת 1963. סיים את עבודת הדוקטורט באוניברסיטת פרינסטון בשנת 1966, בהדרכת פרופ' רוברט גנינג. לאחר מכן לימד באוניברסיטת קליפורניה באירוויין, אוניברסיטת קליפורניה בסן דייגו, אוניברסיטת קורנל ואוניברסיטת קולומביה.

עבודה מדעית

עיסוקו העיקרי הוא גאומטריה דיפרנציאלית וספציפית באנליזה גאומטרית, ומשוואות דיפרנציאליות חלקיות. נודע בייחוד בגין גילוי זרימת ריצ'י, והגדרת המתווה שמאוחר יותר התבסס עליו גרגורי פרלמן להוכחת השערת הגאומטריזציה של תרסטון שהשערת פואנקרה היא מקרה פרטי שלה. במרץ 2010 הודיע מכון קליי למתמטיקה כי השערת פואנקרה, אחת משבע בעיות המילניום של מכון קליי, הוכחה על ידי גרגורי פרלמן ולכן הוא זכאי לפרס, אולם פרלמן סירב לפרס בטענה שתרומתו של המילטון להוכחת השערת פואנקרה אינה פחותה משלו. ביולי 2011 פרס שאו, בסך מיליון דולר, חולק בשווה בין המילטון לדמטריוס כריסטודולו.

פרסים

בשנת 1996 זכה המילטון במדליית אוסוולד ובלן בגאומטריה. בשנת 2003 זכה בפרס המחקר קליי. בשנת 1999 נבחר לחבר באקדמיה הלאומית האמריקאית למדעים, ובשנת 2003 לאקדמיה האמריקאית לאמנויות ולמדעים. בשנת 2009 זכה בפרס לירוי פ. סטיל על תרומתו למחקר.
קימברים

הקימברים היו שבט גרמאני עתיק שמוצאו היה כנראה מחצי האי יוטלנד בצפון אירופה.
בסוף המאה ה-2 לפנה"ס החלו להגר בני שבט זה דרומה. כבר בשנת 113 לפנה"ס החלו בני שבט זה לנוע לעבר מעברי האלפים, שהם סוחפים איתם, ככל הנראה, גם מספר שבטים קלטיים וגאליים.
הגירתם של הקימברים דרומה הובילה להתנגשותם עם הרפובליקה הרומית ולפריצתה של מלחמת הקימברים והטווטונים. הקימברים הנחילו לכוחות רומא מפלה אחר מפלה, בשנת 113 לפנה"ס בנוריקיום, בשנת 109 לפנה"ס בעמק הרון, ובשנת 105 לפנה"ס בקרב אוראוסי, ליד אורנז' של ימינו.
קרב אוראוסי היווה את התבוסה הגדולה של הרומאים מאז תבוסת קרב קאנאי בשנת 216 לפנה"ס, ומעריכים שכ-80 אלף חיילים רומאים נפלו בו חלל.
לאחר הקרב בחרו הקימברים להמשיך מערבה לעבר גאליה וחצי האי האיברי ולא להמשיך דרומה לאיטליה. בשנת 103 לפנה"ס החלו הקימברים לחזור מזרחה. צבאם תוגבר בשבטים הטווטוניים ולווה על ידי שבטים קלטיים וגאליים שנגררו אחריהם. לפני שהגיעו לאיטליה התפלגו הקימברים ומלוויהם, על מנת לחדור לאיטליה דרך שני מעברים שונים של האלפים. הקימברים הצליחו לחדור למישור האיטלקי מצפון, לאחר שחצו את האלפים דרך מעבר סן ברנאר הגדול. הקונסול הרומי של שנת 102 לפנה"ס, קווינטוס לוטאטיוס קאטולוס, שהיה מופקד על גזרה זו, לא הצליח לעצרם, נסוג אל מעבר לנהר הפו והשאיר את כל השטח שבין הפו לאלפים לשליטת הקימברים.
שליטתם של הקימברים על עמק הפו לא נמשכה זמן רב. באביב של שנת 101 לפנה"ס חצה הצבא הרומאי, שמנה על פי ההערכה כ-50 אלף איש, בראשות הקונסול גאיוס מריוס והפרוקונסול קטאלוס את נהר הפו והחל לנוע לעבר הכוח המרכזי של הקימברים.
ב-30 ביולי (לפי המסורת הרומית) נפגשו הצבאות הקימברי והרומי ליד ורקלה (Vercellae) בשדות הרודים. הצבא הרומי נחל ניצחון מוחץ: רוב הצבא הקימברי, כ-65,000 איש ומלכם בראשם, נפלו חלל, ועשרות אלפים נפלו בשבי.
השבט חוסל למעשה בידי מריוס, ורק שרידים מעטים שלו הוסיפו להתקיים במכורתם שביוטלנד.
שלום בכ'אש

ר' שלום בכ'אש (Bekache; ‏1848–1927) היה סופר, עיתונאי, מתרגם ומדפיס שדגל ברעיונות ההשכלה. נולד למשפחה ממוצא יהודי-בגדאדי בהודו אך חי ופעל באלג'יר מרבית חייו.

קורות חיים

שלום בכ'אש נולד במומבאי בשנת 1848, בן לקהילה היהודית-בגדאדית בעיר. אביו, יצחק רפאל בכ'אש, היגר מבגדאד למומבאי במחצית הראשונה של המאה ה-19. 
בהקדמה לספר הראשון שפרסם, "מבשר טוב" (ליוורנו, 1885), ציין כי ילדותו בקהילה היהודית-בגדאדית במומבאי היא שעוררה בו את רעיונות ההשכלה ושם הבין את יתרונות החינוך המודרני, בראותו נערות ונשים הקוראות בעברית כמו גברים, וסוחרים אמידים המשקיעים כספם בהקמת בתי ספר פרטיים. 
בצעירותו עזב בכ'אש את הודו ונסע לארץ ישראל. בצפת קיבל חינוך רבני והוסמך לרב. לאחר כהונה קצרה כרב בעכו נסע לאלג'יריה בשנת 1878 ושם התחתן. בארבע שנותיו הראשונות באלג'יריה כיהן כרב של קהילה יהודית קטנה בעיירה תניית אלחאד, ולאחר מכן, עד שנת 1922, כיהן כרב בבית כנסת באלג'יר.
בכ'אש כתב בקביעות מאמרים לעיתונים העבריים המליץ, המגיד והצפירה. ספרו הראשון, "מבשר טוב", היה אוסף של סיפורים קצרים ומעשיות בערבית יהודית אודות היהודים בימי הביניים. הספר הודפס בליוורנו (איטליה) בשנת 1885, והיה אחד הספרים הראשונים שהודפסו בבתי הדפוס היהודיים בליוורנו שלא השתייכו לסוגה הרבנית. הספר זכה להצלחה בקרב יהודי אלג'יריה ועודד את בכ'אש לייסד כתב עת חודשי בשם "אור הלבנה" במטרה להפיץ את רעיונות ההשכלה. כתב העת כלל פרסומים רבים אודות תרבויות שונות ועמים זרים, בהם עמי המזרח הרחוק (הודו וסין) בו נולד. לאחר ארבעת גיליונותיו הראשונים של "אור הלבנה" והדפסה של ספר פיוטים קטן, החליט בכ'אש לייסד בית דפוס באלג'יר. בשנת 1887 עלה בידו להקים את בית הדפוס ביחד עם שני שותפים.
לאורך השנים 1887-1896 הוציא לאור כ-21 ספרים; כשלושה מהספרים השתייכו לסוגה מסורתית (ספרי פיוטים ואתיקה) וכל השאר היו באוריינטציה מודרנית - קובצי סיפורים קצרים וספרים העוסקים בנושאים כגון היסטוריה יהודית ומדע. חלק מספריו היו גם תרגומים מהספרות העברית החדשה. כך למשל בסביבות שנת תר"ן (1890) פרסם בכ'אש את ספרו "אתמאר פעל אלכיר", תרגום לערבית יהודית של הספר "צדיק ונשגב" לנחום סוקולוב שפורסם שנים אחדות קודם לכן בעברית, שבעצמו היה תרגום מגרמנית של ספר מאת הרב הרפורמי לודוויג פיליפסון. כמה מספריו המקוריים והמתורגמים של בכ'אש זכו לפופולריות גדולה בקרב הקהילות היהודיות בצפון אפריקה, וכמה מהם יצאו לאור במהדורות חדשות בתוניסיה בדפוס מכלוף נג'אר גם עשורים אחדים לאחר מהדורתם הראשונה. 
בכ'אש פרסם ספר אחד בעברית, מסה פילוסופית בשם "ניצחון האור על החשך: או, ויכוח הפרושים עם הצדוקים". מלבד ספר זה, כל פרסומיו של בכ'אש היו בערבית יהודית, השפה המדוברת בקרב יהודי אלג'יריה (שבתקופה זו החלה לפנות את מקומה לצרפתית). כך יכל להגיע ולהפיץ את רעיונות ההשכלה והידע המודרני לכלל שכבות הקהילה יהודית, שעד אותה עת קיבלו ברובם חינוך יהודי-מסורתי בלבד. בכתביו השונים קרא להדגיש את לימודי העברית ולהקים הנהגה יהודית לאומית ליהודי אלג'יריה.
בשנת 1890 ייסד בכ'אש כתב-עת חדש בערבית יהודית עם אותה אוריינטציה משכילית, שבועון בשם "בית ישראל", שיצא לאור שנתיים. הוא הפסיק את ההוצאה לאור של כתב העת ואת פועלו העיתונאי בערבית יהודית לאחר שהלך ופחת קהל הקוראים הפוטנציאלי בשפה זאת, בעקבות תהליך האימוץ של הצרפתית כשפה ראשונה בקרב יהודי אלג'יריה.
בכ'אש נפטר באלג'יר בשנת 1927. הוא מוזכר ביחד עם אישים כגון יצחק מרעלי (1952–1867) ויעקב סופר כאחד מחלוצי המשכילים באלג'יריה.

ספריו

פרק זה לוקה בחסר. אנא תרמו לוויקיפדיה והשלימו אותו.
סרפדת

הופעת התסמינים

חַבּוּרוֹת (אזורים מוגבהים המוקפים בסיס אדום) הנגרמות מאורטיקריה יכולות להופיע בכל מקום על פני העור. בין אם הגורם לכך הוא אלרגי או לא, שחרור מורכב של מתווכים דלקתיים, כולל היסטמין מתאי פיטום עוריים, גורם לדליפת נוזל מכלי דם שטחיים.  
אנגיואדמה היא מצב הקשור לכך (הנגרם מסיבות אלרגיות ולא אלרגיות), הוא נובע מבצקת ודליפת נוזל לעור המגיעה מכלי דם עמוקים יותר. 
נגעים דמויי אורטיקריה  הגורמות לכאב, נשארות על העור במשך יותר מ-24 שעות, או משאירות חַבּוּרָה, עלולות להצביע על מצב חמור יותר הנקרא Urticarial Vasculitis. 
נגעי אורטיקריה הנגרמים על ידי מגע חד על פני העור (לעיתים מופיעות כקווים על העור), נגרמות בשל מצב שפיר הנקרא Dermatographic Urticaria.

טיפול בסרפדת

בשלב הראשון, יש צורך לזהות את הגורם האלרגני ולבודד אותו ממגע עם החולה. בשלב השני, ניתן לטפל בתכשירים אנטיהיסטמיניים. אם החולה אינו מגיב לתכשירים אלה, ניתן להוסיף טיפול בסטרואידים במינון נמוך או גם טיפולים תרופתיים אחרים המשפיעים על מערכת החיסון.
לאחרונה חלה פריצת דרך בטיפול בחולי סרפדת כרונית שלא הגיבו לכל הטיפול. ה-FDA אישר טיפול בנוגדן IgE, ‏ Omalizumab שם מסחרי- זולייר Xolair) לטיפול בחולי סרפדת. בעקבות זה הוכנסה התרופה לסל התרופות בישראל ב-2015 לחולי סרפדת קשים שלא הגיבו לכל הטיפולים עד אז.
ג'רמי וורינר

ביוגרפיה

וורינר למד בתיכון למר בארלינגטון, טקסס ושם השתתף במספר ענפי ספורט עד שהתגלה כספרינטר מדהים. הוא התאמן תחת הדרכתו של המאמן מייק נלסון שאימן גם את האלוף הלאומי בריצת 110 משכות רג'י הרל. הוא למד באוניברסיטת ביילור והתאמן אצל קלייד הרט שאימן גם את מייקל ג'ונסון. בשנה הראשונה ללימודיו הוא סבל מפציעות רבות שעיכבו את התקדמותו ריצה, אך בשנת הלימודים השנייה ב-2004 הוא כבר זכה באליפות המכללות באתלטיקה ובאליפות המכללות באתלטיקה באולמות בריצת 400 מטר. מאוחר יותר אותה שנה הוא גם ניצח באליפות ארצות הברית בריצה זו והפך למועמד המוביל לזכייה באולימפיאדה.

אלוף אולימפי

באולימפיאדת אתונה (2004) זכה וורינר בשתי מדליות זהב, בריצת 400 מטר בשיא אישי של 44.00 שניות ובריצת השליחים 4x400 מטר. בעקבות ההצלחה האולימפית שלו, הוא בחר להיות מקצוען כשויתר על המחויבויות האקדמאיות שלו, אך נשאר בביילור והמשיך להתאמן אצל מאמנו קלייד הרט.
בשנת 2005 וורינר זכה שוב באליפות ארצות הברית בריצת 400 מטר כשקבע זמן של 44.20 שניות.

אלוף עולם

באליפות העולם באתלטיקה שנערכה בהלסינקי, פינלנד אותה שנה זכה וורינר בשתי מדליות זהב, בריצת 400 מטר בתוצאה של 43.93 שניות למרות מזג אוויר קר וגשום ובריצת שליחים 4x400 מטר.
בתחילת שנת 2006 וורינר התחרה בריצת 200 מטר ושיפר את שיאו האישי כשקבע 20.19 שניות. בכך הוא הוכיח שמהירותו משתפרת ותסייע לו לשפר את השגיו בריצה 400 מטר. אותה שנה הוא שיפר את שיאו האישי בריצת 400 מטר כשקבע זמן של 43.62 שניות ברומא. במסגרת ליגת הזהב הוא זכה שש פעמים בריצת 400 מטר בשנה אחת וביחד עם אסאפה פאוול (ריצת 100 מטר) וסניה ריצ'רדס (ריצת 400 מטר) היחידים שעמדו במשימה, הם התחלקו במיליון דולר וכל אחד קיבל סכום של 330,000 דולר.
באליפות העולם באתלטיקה שנערכה באוסקה, יפן בשנת 2007 זכה וורינר שוב בשתי מדליות זהב. בריצת 400 מטר בשיא אישי של 43.45 שניות, תוצאה שממקמת אותו כרץ הרביעי במהירותו בהיסטוריה בריצה זו, ביחד עם מייקל נורמן. בריצת שליחים 4x400 מטר בתוצאה של 2:55.56 דקות. התוצאה הבלתי רשמית שנמדדה לו בריצת השליחים היא התוצאה המהירה בהיסטוריה 42.93 שניות.
בשנת 2008 הוא החליף את מאמנו והחל להתאמן אצל עוזר המאמן של ביילור מייקל פורד. צעד מקצועי שהפתיע רבים, במיוחד בשנה אולימפית. הסוכן שלו היה מייקל ג'ונסון. וורינר סיים במקום השני באליפות ארצות הברית אחרי לאשון מריט והבטיח את השתתפותו פעם נוספת באולימפיאדה.
באולימפיאדת בייג'ינג (2008) זכה וורינר במדליית כסף אחרי לאשון מריט בכמעט שנייה. דייוויד נוויל סיים שלישי והשלים זכייה אמריקאית בכל שלוש המדליות בריצת 400 מטר. בשלב חצי הגמר הוא קבע תוצאה של 44.12 שניות, למרות שהאט חמישים מטר לקראת הסיום, ובמדליית זהב בריצת שליחים 4x400 מטר.
באליפות העולם באתלטיקה שנערכה בשנת 2009 בברלין, גרמניה זכה וורינר בשתי מדליות. מדליית כסף בריצת 400 מטר בתוצאה של 44.60 שניות, אחרי מריט (44.06 שניות) ולפני רני קואו מטרינידד וטובגו (45.02 שניות) ומדליית זהב בריצת שליחים 4x400 מטר ביחד עם אנג'לו טיילור, קיירון קלמנט ומריט בתוצאה של 2:57.86 דקות, לפני בריטניה (3:00.53 דקות) ואוסטרליה (3:00.90 דקות).
קלמנס העשירי

תולדות חייו לפני היבחרו

נולד ברומא כבן למשפחת אלטיירי שהשתייכה לאצולה הרומאית העתיקה וקיימה קשרי נישואין עם משפחת קולונה ומשפחת אורסיני. אמו ויטוריה דלפיני הייתה בת למשפחת אצולה ונציאנית, אחיה כיהן כמפקד העליון של צבא מדינת האפיפיור.
בשנת 1611 קיבל תואר דוקטור מהקולג' הישועי ברומא והוסמך לכמורה. בשנת 1623 נשלח כחבר המשלחת האפיפיורית לפולין. שנה לאחר מכן מונה על ידי אורבנוס השמיני לבישוף של קאמרינו ולמושל לורטו וחבל אומבריה. האפיפיור אינוקנטיוס העשירי שלח אותו ב-1644 כנונציו לממלכת נאפולי, תפקיד בו כיהן עד 1652.
האפיפיור קלמנס התשיעי ראה בו את איש אמונו. הוא מינה אותו ב-1667 לממונה על מגורי האפיפיור (maestro di camera), לשר האוצר של מדינת האפיפיור ולראש ועדת הבישופים בקוריה הרומאית. לפני מותו ב-1669 העלה אותו האפיפיור למעלת קרדינל, (בגיל 79) ולחש לו על ערש דווי שהוא יהיה ממלא מקומו.

בחירתו ואפיפיוריותו

עם מותו של קלמנס התשיעי, ב-9 בדצמבר 1669 התכנסה קונקלווה שהגיעה עד מהרה למבוי סתום, כאשר איש מבין המועמדים לא הצליח להשיג רוב, בשל היריבות בין הסיעה שתמכה בצרפת לבין זו שתמכה בספרד. לבסוף, לאחר ארבעה חודשים ללא כל התקדמות, החליטו הקרדינלים לפנות למנהג קדום ולבחור את הקרדינל המבוגר ביותר (שמטבע הדברים, כהונתו תהיה קצרה ותאפשר את המשא ומתן לגבי יורשו ללא לחץ). היה זה אלטיירי, שזכה בתארו פחות משנה לפני כן, בצעד שסימל את סימונו על ידי קודמו כיורש. אלטיירי נטל לעצמו את השם קלמנס, המצביע על המשכיות קודמו בתפקיד.
בשל גילו המתקדם, מצב בריאותו הרעוע (הוא סבל מהתקפי שיגדון ועיוותים בגפיים כתוצאה מכך) וזכרונו שנטה לבגוד בו; הסתמך האפיפיור במידה רבה על אחיינו, הקרדינל פאולוצי-אלטיירי.
בין צעדיו היה ייסוד של בישופות בקוויבק, הכפופה ישירות לכס הקדוש ומינויו של פרנסואה דה לאוול לבישוף הראשון שם.
כריסטינה, מלכת שוודיה, שהייתה תושבת רומא וידידתו של האפיפיור הקודם, הצליחה לשכנע את האפיפיור להורות על הפסקת מנהג רדיפת היהודים ברחובות רומא במהלך ימי הקרנבל.
שאנון קוק

ילדותו

שאנון קוק-צ'ון נולד וגדל ביוהנסבורג שבדרום אפריקה לאב דרום אפריקני ולאם ממוצא סיני. לאחר מכן הוא עבר למונטריאול שבקנדה, כדי להשתתף בבית הספר הלאומי לתיאטרון.

קריירה

תפקידו הראשון של קוק היה בסדרת הטלוויזיה הקנדית Being Erica בשנת 2009. היום, הוא ידוע בעיקר בזכות תפקידו כפארק זיין בדגראסי: הדור הבא (2010–2011) וכדאנקן בציידי הצללים (2017).
בשנת 2014 נבחר קוק לאחד מהכוכבים העולים של הפסטיבל הבינלאומי לסרטי קולנוע בטורונטו. בין השנים 2015 ל-2016, כיכב בסדרה "כרמלה".
ב 19 בינואר 2018 הוכרז כי קוק יגלם את לוקאס, דמות חדשה ומסתורית בהמאה, לאחר מכן זה נודע כשם זמני, והתגלה כי קוק ישחק למעשה את ג'ורדן ג'ספר גרין, בנו של מונטי גרין והרפר מקינטייר, על שמו של ג'ספר ג'ורדן.
שאנון הוא חובב ריקוד ואמנויות לחימה.
יאקובה איזאק זידה

יאקובה איזאק זידה (בצרפתית: Yacouba Isaac Zida, נולד ב-16 בנובמבר 1965 ביאקו) הוא איש צבא בורקינאי, ראש ממשלת המעבר של בורקינה פאסו החל מ-21 בנובמבר 2014. זידה הוא קצין בדרגת לטננט קולונל. יחד עם מפקדי צבא אחרים הדיח ב-31 -30 באוקטובר את הנשיא בלז קמפאורה, בעקבות ההתקוממות העממית נגד אותו נשיא שביקש להאריך כהונתו בעוד 5 שנים אחרי ששלט במדינה 27 שנה ברציפות. ב-1 בנובמבר -21 בנובמבר 2014 כיהן זידה כשליט צבאי וראש מדינה, אחרי שראש המטכ"ל הגנרל הונורה נאברה טראורה נאלץ תוך יום לוותר על שאיפתו המוצהרת להנהיג את המדינה,
זידה, שביטל בהתחלה את החוקה משנת 1991, החזיר אותה על כנה ב-16 בנובמבר 2014 עקב מחאות מבפנים ומחוץ. הוא השתתף בהמשך במאמצי הפיוס שהביאו לאימוץ אמנת מעבר של המדינה והעביר את ראשות המדינה לנשיא הזמני, מישל קפאנדו.
קפאנדו מינה אותו לראש ממשלה ב-21 בנובמבר 2014.
 
ב-15 ביולי 2015 נדרש זידה לוותר על תיק הביטחון בממשלת המעבר שהנהיג.
ב-16 בספטמבר 2015, יומיים אחרי שהוועדה לפיוס לאומי ורפורמות המליצה על פירוק המשמר הנשיאותי ("הרגימנט לביטחון נשיאותי" RSP), חברי RSP עצרו את הנשיא הזמני מישל קפאנדו ואת ראש 
הממשלה זידה.

ביוגרפיה

יאקובה איזאק זידה נולד ביאקו, במחוז פאסורה. הוא משתייך לעדה נוצרית פרוטסטנטית והוא מדבר שוטף את השפות מורה, דיולה, צרפתית ואנגלית.
למד לימודי אנגלית באוניברסיטת ואגאדוגו עד שנת 1989 ולאחר מכן נרשם ב-1993 לאקדמיה הצבאית ז'ורז' נמואנו ביישוב פו שבדרום המדינה. הוא סיים תואר שני למנהל בינלאומי ב-IAE באוניברסיטת ליון 3. 
זידה בחר בקריירה צבאית ושירת והתאמן במקומות רבים בעולם:מקנס במרוקו, טייוואן, קנדה, יאונדה (קמרון). בשנת 1996 שובץ במשמר הביטחון הנשיאותי RSP של הנשיא בלז קמפאורה והפך לסגן מפקד היחידה עם דרגת לטננט קולונל. בימי המשבר בקוט ד'יוואר, בשנים 2011-2001 היה קצין קשור במסגרת מאמצי התיווך של קמפאורה במדינה השכנה. בשנים 2009-2008 שימש לפקח במסגרת "הקסדות הכחולות" של האו"ם ברפובליקה הדמוקרטית של קונגו. בשנת 2012 לקח חלק באימונים ללוחמה אנטי-טרור באוניברסיטת הכוחות המיוחדים בטמפה, פלורידה.
בימי ההתקוממות העממית ב-2014 הגן על ארמון הנשיא בקוסיאם, המבצר האחרון של הנשיא. אחרי שמפקד הצבא הורה לירות במפגינים עבר זידה לצד המרד.
ב-17 בספטמבר 2015 נעצר על ידי יוזמי הפיכה צבאית בראשות הגנרל ז'ילבר דיאנדרה. ב-23 בספטמבר 2015 עקב כישלון ההפיכה השתחרר וחזר לראשות הממשלה.
ב-6 בינואר 2016 הגנרל זידה מסר את השלטון לראש הממשלה החדש, פול קאבה טייבה. בהמשך הוא נסע לקנדה. בספטמבר 2016 ,אחרי נסיעתו של זידה לחו"ל, הורה נשיא בורקינה החדש, רוק מרק כריסטיאן קאבורה לבית המשפט לפתוח נגדו הליכים בגין "עריקות". זידה הואשם גם בשחיתות בעת עמידתו בראש ממשלת מעבר ועל דיכוי המרד מאוקטובר 2014 בתוקף היותו ראש מלחקת המבצעים של RSP. בינואר 2017 סילק אותו הנשיא קאבורה משורות הצבא הלאומי.
זידה הוא אב לשלושה ילדים.
אמילי לנדאו

קורות חיים

לנדאו נולדה בארצות הברית ב-1960, השלישית בילדיהם של ברברה ופרופסור מרק בירן. אביה היה ממייסדי הפקולטה להנדסה באוניברסיטת תל אביב. עלתה לישראל עם משפחתה בגיל 14.
סיימה באוניברסיטת תל אביב תואר ראשון במדע המדינה ובספרות אנגלית ותואר שני במדע המדינה. את לימודי הדוקטורט ביחסים בינלאומיים השלימה באוניברסיטה העברית בירושלים.
מרצה במגוון רחב של כנסים בישראל וברחבי העולם; כמו כן היא מייעצת לגופים העוסקים בנושאי התמחותה, ומשתתפת ביוזמות Track II הנוגעות לסוגיות בקרת נשק וביטחון אזורי.
מרצה בנושאי אסטרטגיה, משא ומתן, ובקרת נשק בתחום הגרעיני בתוכניות שונות באוניברסיטת תל אביב, במרכז הבינתחומי הרצליה, ובתוכנית ללימודי חו"ל באוניברסיטת חיפה. בעבר הייתה חברה בצוות ההיגוי של EuroMeSCo – רשת מכוני מחקר מאירופה ואזור הים התיכון (Euro-Mediterranean Consortium) וכיום חברה ב-IISS, מכון מחקר בעל שם בלונדון.
גרה ברעננה עם בעלה עו״ד גיורא לנדאו, ולהם שני ילדים.
ציון חגי

ביוגרפיה

סיים את לימודי הרפואה בבית הספר לרפואה ע"ש סאקלר באוניברסיטת תל אביב.  בין השנים 1979-1985 התמחה בתחום המיילדות והגניקולוגיה בבית החולים סורוקה בבאר שבע. עם סיום ההתמחות נסע לארצות הברית, שם ביצע תת התמחות בתחום רפואת האם והעובר באוניברסיטת ייל, ניו הייבן, קונטיקט.
לאחר חזרתו ארצה בשנת 1990, מונה למנהל היחידה להריון בסיכון גבוה במרכז הרפואי קפלן ברחובות. בשנת 1996 מונה למנהל חטיבת נשים ויולדות בקפלן, תפקיד אותו מילא במשך 21 שנים, עד אפריל 2017. תחת ניהולו זכתה החטיבה פעמיים בתואר המערך המצטיין בבתי החולים של שירותי בריאות כללית בהתייחס למדדים קליניים, הוראה, פרסום מחקרים וחדשנות רפואית.
חגי פרסם מעל 100 מחקרים רפואיים מקוריים שהתפרסמו בכתבי עת ובעיתונות הבינלאומית ועיקרם עוסק בתחום רפואת האם והעובר וסיבוכי הריון בכלל ובסוכרת הריונית בפרט.
במסגרת פעילותו באיגוד המקצועי למיילדת וגניקולוגיה נבחר חגי לכהן כיו"ר החברה הישראלית לרפואת האם והעובר ואף כיהן בעברו כיו"ר החברה הישראלית לאנדוסקופיה גניקולוגית.
לאחר שמונה למנהל חטיבת נשים ויולדות נבחר לכהן גם כיו"ר ועד הרופאים במרכז הרפואי קפלן ובתפקיד זה מכהן מזה 19 שנה, עד היום. בשנת 2014 נבחר לתפקיד של יו"ר ועד חטיבת הרופאים בבתי החולים של שירותי בריאות כללית במסגרתו ייצג 14 בתי החולים מול הנהלת שירותי בריאות כללית.
חגי משמש גם כמנהל החינוך הרפואי במרכז הרפואי קפלן ובמסגרת זו אחראי על ההתמחות והסטאז' בכלל בית החולים.
במאי 2018 לאחר שהוסכם כמועמד יחיד, נבחר ליו"ר הר"י בלא שיוצבו מתמודדים מולו, ונכנס לתפקיד זה ב-1 באוקטובר 2018.

חיים אישיים

חגי הוא תושב העיר רחובות נשוי, אב לשלושה וסב לארבעה נכדים.
קוגלהוף

קוגלהוף או גוגלהוף (בגרמנית: Gugelhupf, יש להגות גוּגֵלהוּפְּף) היא עוגה מסורתית הנפוצה בגרמניה, אוסטריה, שווייץ וחבל אלזס שבצרפת הקרויה על שם התבנית בה היא נאפית. עוגה זו נפוצה בצ'כיה וברוסיה בשם "בבקה" (bábovka), ובהונגריה, קרואטיה וסרביה היא קרויה "קוגלוף" (kuglof).
העוגה היא עוגת שמרים בחושה, בעלת צורה מעגלית עם חור במרכזה של העוגה. העוגה מכילה צימוקים, שקדים או קליפות הדרים מסוכרות.
מקור שמה של העוגה כנראה במילה הגרמנית "גוגל" שמשמעה ברדס, בגלל הצורה הגבוהה של העוגה, ויש שמקשרים את השם למילה "קוגל" שמשמעה כדור, מסיבות דומות. משמעות אפשרית למילה הוּפְּף בגרמנית היא וריאציה למילה שמרים (הּפה-Hefe). משמעות אחרת למילה זו נגזרת משם הפועל לקפוץ (הוּפְּפן- hüpfen), כיוון שהשמרים גורמים לעוגה לקפוץ מעל לגובה התבנית. 
בשל פופולריותה, העוגה הפכה לעוגה מסורתית המובאת על ידי אורחים המוזמנים לארוחה. כמו כן, היה נהוג לתת את תבנית הקוגלהוף לכלה כחלק מהנדוניה שלה.
בישראל נהגו להכין עוגה בעלת חלל מרכזי בסיר פלא על הכיריים.
המרכז לסיוע משפטי על שם סילביה ריברה

מטרות

מתוך הצהרת הכוונות של הארגון:
המטרות של הארגון הן להנגיש שירותים משפטיים לאנשים טרנסג'נדרים, אינטרסקס, ובעלי זהויות לא-בינאריות שהכנסתם נמוכה, להציע חינוך ציבורי ולקדם רפורמות משפטיות כדי למגר אפליה ממסדית מטעם המדינה על בסיס זהות ומבע מגדריים. בכוונת הארגון גם להקים קולקטיב לפיתוח כישורי הנהגה בקרב אנשים טרנסג'נדרים, אינטרסקס ובעלי זהויות מגדריות לא-בינאריות שהם אנשים של צבע, תוך כדי השתתפות בתנועה הרחבה יותר לצדק גזעי, חברתי וכלכלי.

תחומי פעילות

עורכי דין ופעילי שטח מטעם ה-SRLP עובדים במגוון תחומים, כולל אפליה תעסוקתית, פלילים, שירותים ומרחבים מופרדים מגדרית, ורישום במסמכים ומשרדים רשמיים.

עקרונות וחזון

פעילים ב-SRLP גורסים ששורש הבעיה בנושא אפליה מגדרית טמונה בשיטה עצמה. הם גורסים שעל אינדיבידואלים החווים דיכוי להתאחד כדי לקדם מטרות של צדק ושוויון; שעל המדוכאים לפעול למען עצמם, כי אין מזור דרך ערוצים רשמיים, שפעמים רבות יוצרים את הפערים בין אנשים על בסיס מגדר או צבע, במקום למנוע או לתקן אותם. ולכן, הפרויקט עובד עם קבוצות מגוונות מבחינת זהות, מתוך אמונה שהדיכויים השונים שלהן מקורם זהה, וכן שאין מזור שיאה רק לקבוצה אחת, אלא שהפתרון עבור כל הקבוצות קשור בקשרים הדוקים. הארגון עצמו מתנהל באופן שוויוני וללא היררכיות.